2018. godinu smo u Društvu multiple skleroze Osječko baranjske županije otvorili novitetima; uz već redovne psihološke radionice pod vodstvom dr.sc. Damira Marinića i kreativne radionice s suradnji s Paletom suvenira, u siječnju smo počeli s muzikoterapijom te terapijom plesom i pokretom. Suradnja s Gradom Osijekom nastavljena je kroz projekt „Pokreni se“ te s Osječko-baranjskom županijom kroz „Unapređenje rada udruge i provođenje osnovnih aktivnosti”. Također je nastavljena suradnja s Općinom Antunovac i Vodovodom-Osijek d.o.o. Osim njih, potpisan je ugovor o donatorstvu s OTP bankom Hrvatska d.d. za projekt pod nazivom “Zajedno za lakše sutra”.

Projekt pružanja osobne asistencije, financiran od strane Ministarstva za demografiju, obitelj, mlade i socijalnu politiku, kojim je naših šest članova s teškim oblikom invaliditeta dobilo osobne asistente, i dalje je u provedbi. Projekt „Širenje usluge osobne asistencije za osobe s invaliditetom (oboljele od MS-a)“ prema kojem smo u partnerstvu s Društvom multiple skleroze Brodsko-posavske županije čime su tri naša člana dobila osobne asistente provodimo i dalje, kao i trogodišnji program „Živimo s multiplom sklerozom bez izolacije“ kojim su osigurane gerontodomaćice na području naše županije.

Prostorije ureda se iz godine u godinu obnavljaju i sređuju te je u planu (realizacija u tijeku) taj prostor učiniti isključivo mjestom za rad. Radionice su većim dijelom prebačene u prostorije GČ Tvrđa. Od početka godine bili smo vrijedni na kreativnim radionicama te se postepeno pripremali za sve predstojeće događaje. Prvo u nizu bilo je obilježavanje događaja Šarana jaja u bojama grada koji je bio u ožujku. Kao i svake godine dosad, imali smo štand na kojem smo mogli izložiti radove s naših radionica te se družili s drugim izlagačima i međusobno.

 Krajem ožujka vrijeme se dovoljno poboljšalo za povratak na terapijsko jahanje u Udruzi Mogu. Travanj je prošao s manje događanja, ali samo kao uvertira za svibanj. 15. travnja obilježili smo Dan zdravlja te se opet družili na štandu i promovirali zdravi i kvalitetniji život. Svibanj smo otvorili „Hodanjem do zdravlja“ i „Volonterima u parku“ u sklopu nacionalnog programa Živjeti zdravo.

25. svibnja u emisiji Otvoreni studio Slavonske televizije Društvo su predstavili članica Jadranka Cikoja, predsjednica Kornelija Radić Balažić i psiholog Damir Marinić, a dan poslije je Društvo obilježilo Svjetski dan MS-a štandom i izlaganjima na glavnom gradskom trgu. 30. svibnja imali smo predavanje o homeopatiji koje je održala gospođa Maja Kurtović.

Tijekom ljeta smo zaposlili fizioterapeuta te sada redovito provodimo ultrazvuk po Seltzeru, uvedene su masaže te mnoge druge aktivnosti. Krajem ljeta smo krenuli u nove obilaske naših korisnika koji nam se ne mogu pridružiti na našim uobičajenim aktivnostima. 15. rujna obilježili smo dan GČ Retfala predstavljajući naše Društvo te izlažući radove s kreativnih radionica, a 21.rujna smo održali redovnu izvještajnu skupštinu gdje smo usvojili izvješća i planove za sljedeću godinu. Krajem mjeseca prisustvovali smo XI. Simpoziju oboljelih od multiple skleroze u Varaždinskim toplicama. U listopadu smo išli na izlet u Sombor.

Studeni smo otvorili prisustvovanjem na predstavljanju prvog Područnog ureda pravobranitelja za osobe s invaliditetom u Osijeku, a do kraja godine nas čekaju uobičajene aktivnosti za pripremanje Društvo za što bolji i uspješniji rad i iduće godine te priprema za proslavu nadolazećih blagdana. I dalje nas možete kontaktirati na brojeve telefona 302-323 i 0995620177, na mail dms\_osijek@sdmsh. hr , te na facebook stranici Društvo multiple skleroze Obž.

Želimo vam sretne blagdane i uspješnu Novu godinu.

Dopredsjednica Kristina Bošnjak